
DMC-12 újratervezés

Dolgozatomban a John DeLorean által 1975-ben alapított DeLorean Motor Company fő tevékenységét jelentő, DeLorean DMC-12-es modell elemzését és az eredeti formai nyelvhez hű újratervezését mutatom be. A mára már kultautó kategóriába sorolható termék felhasznált anyagaiban, vállalatirányítási rendszerében, gazdasági stratégiai döntéseiben és még maga az autógyár elhelyezésében is, rendkívül újító megoldásokat alkalmazott, és emellett fejlesztési potenciált is hagyott a vállalat és a termék életútjában. Erre a fejlesztésre próbálok meg javaslatot tenni a legfrissebb rendelkezésre álló módszerek és eszközök segítségével, hogy ezáltal egy sikeresebb alternatívát tegyek lehetővé.
Mivel egy autógyár többszáz mérnököt foglalkoztat évekig egy formaterv gyártásra kész állapotba hozására, én pedig egymagam foglalkozok jelenleg a formaterven, így nem a teljes tervezési folyamatot végzem el, csak az első formatervezési ciklust. Ez a kutatástól kezdve, a koncepció fázison át az első 3D modellekig és azok validálásáig tart.
Dolgozatom első és második részében az eredeti DeLorean DMC-12-es modellt szeretném bemutatni minél több aspektusból, hogy korszaktól függetlenül megértsem az autó által képviselt értékeket és a megcélzott végfelhasználói csoport tulajdonságait. A kielégítően informatív összkép alkotásának érdekében a gyár alapítóját, John DeLorean-t és a gyár alapításának körülményeit is bemutatom.
A dolgozat következő, harmadik részében a már megismert design-ban rejlő fejlesztési lehetőségeket ismertetem és javaslatot is teszek annak érdekében, hogy az eredeti modell szellemiségét a lehető leghűbben át lehessen ültetni a mostani elvárásoknak megfelelően.
A dolgozat legfontosabb részét jelentő negyedik szakaszban szeretném bemutatni az elkészült koncepciókat, melyek négy különböző adaptációban manifesztálódnak annak érdekében, hogy egy termékcsaládként képviseljék az eredeti modell értékeit és stílusát.
A dolgozat során nemcsak a formatervezési folyamatot fogom bemutatni, hanem a látványtervek és arculati elemek, 3D modellek, áramlástani végeselemes szimuláció, valamint 3D nyomtatott makettek elkészítését is.
Célom a folyamat során a rendelkezésemre álló legtöbb és legkorszerűbb technika felhasználása, így a manapság egyre nagyobb teret nyerő mesterséges intelligenciát is igénybe veszem a fejlesztés korai szakaszában.



